Ma se vraag oor babatandjies ontketen debatArgieffoto (Foto: Mojca/Pixabay) Dis belangrik om mens se kinders se vordering te monitor: die eerste tandjie, die eerste keer wat hulle kruip, hulle eerste treetjie, hulle eerste woorde … Soms bekommer ouers hulle oor die kleinste goedjies met hul eerste kind. ŉ Ma het haar gewend na die gewilde forum Mumsnet oor raad met haar 14-jarige dogter. Sy het in ŉ plasing gesê haar dogter se kiestande is nog almal babatande, buiten een. Sy wou weet of dit normaal is. Talle ouers het vinnig heftig reageer en gesê die ma moet dadelik ŉ tandarts besoek. “Vat haar dadelik tandarts toe. Nee, dis nie normaal nie.” ŉ Ander ma het gesê haar 13-jarige is dringend na ŉ ortodontis en tandheelkundige chirurg verwys. “ŉ Professionele persoon moet haar ondersoek,” het die persoon bygevoeg. Nog ŉ persoon het ook gemaan dat die 14-jarige dadelik ŉ tandarts moet sien. “Dit het met my ook gebeur, maar ek het eers as ŉ volwassene uitgevind. Nou is my kiestande ŉ groot gemors en ek het al ŉ fortuin spandeer. As dit gedoen was toe ek ŉ tiener was, het dit my baie tyd, geld en onnodige pyn gespaar.” Nog ŉ ouer het egter gesê hulle het ŉ soortgelyke ervaring met haar seun gehad. “My seun se laaste kiestand het eers uitgekom toe hy 15 jaar oud was. Die tandarts was nie besorg nie, want alles het goed gevorder – dit was net bietjie laat.” Kenners meen kinders moet teen 12 jaar al hul babatande verloor het. ŉ Plasing op Healthline lui: “Jou baba sal teen ongeveer ses maande begin tande kry en dit duur voort tot drie jaar oud. Vanaf sesjarige ouderdom sal hulle hul babatande begin verloor totdat hulle 12 jaar oud is.”